
A fizikai fittségi állapot és a fizikai énfogalom összefüggései középiskolás diákoknál

Kulcsszavak: Intervenció, fittségoktatás, serdülőkor, testnevelésóra
EGY FITTSÉGFEJLESZTÉSI INTERVENCIÓ HATÁSAI KÖZÉPISKOLÁS DIÁKOK FITTSÉGI ÁLLAPOTÁRA ÉS FIZIKAI ÉNFOGALMÁRA
A serdülőkorúak fizikai fittségével és fizikai énfogalmával kapcsolatos tényezők lényeges elemei az egészséges személyiségfejlődésnek. Kutatásunk célja egy 16 órán keresztül zajló testnevelési intervenció hatásvizsgálata e két tényezőre.
Kontrollált vizsgálatunkban n= 89 diák (15,07 év(fiú) és 14,73 év (lány)) vett részt, osztályonkénti intervenciós (ICS) (n=51) és kontrol (n=38) csoportokkal (KCS). A beavatkozás 4 héten át, heti 4 tanórában, 15 perces terhelési blokkokban zajlott, míg a kontrol csoport a megszokott tanórákon vett részt. A fittségi állapotot öt NETFIT teszttel, a fizikai önmeghatározást validált kérdőívvel vizsgáltuk. Három mérést végeztünk (bemenet, kimenet és megtartás), amely eredményeit nemenként, ismételt méréses varianciaanalízissel elemeztük.
Az intervenció hatására a BMI értéke nem változott. Az ICS esetében a fiúknál szignifikáns idő x csoport interakciós hatás mutatkozott 2 tesztben (ingafutás (36,44 vs 42,40 hossz; Éta=0,17), ütemezett fekvőtámasz (15,33 vs 18,67 db; Éta=0,15)), a lányoknál minden tesztben (ingafutás (19,78 vs 20,87db; Éta=0,36), a kézi szorítóerő (24,54 vs 24,77 kg; Éta=0,11), az ütemezett fekvőtámasz (6,09 vs 10,43; Éta=0,26) és helyből távolugrás (146,41 vs 153,68; Éta=0,14). A megtartási próbákban csak a lányok ingafutás eredménye mutatott jelentős visszaesést (p<.05) a kimenethez képest, az intervenció hatása félév elteltével is mérhető volt.
A kérdőíves elemzésünk szerint szignifikáns interakciós hatások a fiúk esetében 3-3 alskálán voltak: fizikai önértékelés (Éta=0,06; p<.05), sport kompetencia (Éta=0,14; p<.001) és fizikai megjelenés (Éta=0,09; p<.01), a lányoknál a globális önmeghatározás (Éta=0,06; p<.05), a fizikai önértékelés (Éta=0,13; p<.01) és fizikai megjelenés (Éta=0,13; p<.01).
Korábbi vizsgáltunkban bemutattuk a fittség és fizikai énfogalom összefüggéseit (Szám, 2023). Jelen vizsgálatban a hosszmetszeti változásokat elemeztük. A hatásméretek alapján megállapítható, hogy az intervenció összességében eredményes volt, a lányok fittségére kedvezőbb és markánsabb hatásokat fejtett ki, mint a fiúkéra. A legkedvezőbb fejlődés az aerob kapacitás területén volt mérhető, a hatások fennmaradása féléves távlatban ugyanakkor mérsékelt. A NETFIT megfelelő pedagógiai környezetben történő felhasználása pozitív változásokat eredményezhet mind a fittségi állapot, mind a fizikai énfogalom területén. 



